
Universitatea din București scoate la concurs 8.000 de locuri bugetate pentru candidații la admiterea 2023
Sesiune specială de admitere și burse de performanță pentru olimpicii și sportivii care aleg Universitatea din București

București, 23 iunie 2023. Universitatea din București (UB) scoate la concurs, pentru sesiunea de vară a admiterii 2023, aproape 8.000 de locuri bugetate. Pentru programele de licență, masterat și doctorat, concursul de admitere la facultățile UB – sesiunea de vară – se desfășoară începând de astăzi și până la finalul iulie 2023, iar data-limită de afișare a rezultatelor este 28 iulie 2023. 
Pentru a veni în sprijinul candidaților, Universitatea din București oferă atât posibilitatea de achitare online a taxei de înscriere, prin completarea formularului disponibil la adresa www.po.unibuc.ro, cât și posibilitatea de înscriere online la concursul de admitere.
Pentru studiile de licență, Universitatea din București oferă candidaților interesați să studieze la una dintre cele 19 facultăți un număr de 4.461 de locuri bugetate, pentru persoanele interesate de studiile de masterat, UB pune la dispoziție 3.200 de locuri bugetate, în timp ce școlile doctorale ale UB scot la concurs 338 de locuri bugetate, dintre care 159 de locuri sunt cu bursă.
Din totalul locurilor scoase la concurs, 212 sunt alocate domeniilor prioritare de dezvoltare a României, 128 sunt destinate absolvenților de licee situate în mediul rural și alte 100 de locuri sunt alocate candidaților de etnie romă. Candidații proveniți din sistemul de protecție socială pot aplica pe cele 15 locuri la licență destinate lor, în timp ce persoanele cu cerințe educaționale speciale pot candida pe cele 7 locuri dedicate. Alte 50 de locuri bugetate sunt alocate candidaților care își doresc să urmeze studiile în cadrul programelor de masterat didactic derulate de Universitatea din București.
Mai multe detalii cu privire la numărul de locuri bugetate scoase la concurs de fiecare facultate sunt disponibile aici (pentru licență), aici (pentru masterat) și aici (pentru doctorat). 
Sesiune specială de admitere și burse de performanță pentru olimpicii și sportivii care aleg Universitatea din București
Universitatea din București organizează, începând cu anul universitar 2023 – 2024, o sesiune de admitere specială pentru olimpicii internaționali și sportivii medaliați la competiții europene și mondiale pentru sporturile olimpice și șah și la jocurile olimpice și paralimpice, anterior organizării sesiunii de admitere pentru toți candidații. Aceștia se vor înscrie la nivel de universitate la adresa de e-mail admitere.olimpici@g.unibuc.ro, conform calendarului special stabilit și disponibil pe site-ul admitere.unibuc.ro. 
De asemenea, Universitatea din București oferă începând cu anul universitar 2023 – 2024, 20 de burse elevilor și studenților medaliați cu aur, argint sau bronz la olimpiadele științifice și competițiile internaționale care optează să-și continue studiile într-una dintre cele 19 facultăți ale UB. Bursele se adresează medaliaților la jocuri olimpice, campionate mondiale și europene, campionate mondiale universitare pentru sporturile olimpice și șah, inclusiv cele organizate pentru persoanele cu dizabilități. 
Astfel, pentru anul universitar 2023 – 2024 cuantumul lunar al burselor va fi de 1.500 de lei (medalie de aur / locul I), 1.250 de lei (medalie de argint / locul II) și 1.000 de lei (medalie de bronz / locul III).
Cazare în căminele UB și acces gratuit în Grădina Botanică „Dimitrie Brandza” pentru toți candidații la admiterea 2023
Pentru a veni în sprijinul candidaților, Universitatea din București le asigură, pe perioada admiterii, cazare gratuită în căminele UB, în limita locurilor disponibile, pentru trei nopți. Cazarea se va face în Campusul „Grozăvești” și va fi posibilă în baza prezentării, la administrația căminului, a legitimației de concurs și a actului de identitate.
De asemenea, candidații pot beneficia, alături de alte două persoane, și de acces gratuit în spațiul Grădinii Botanice „Dimitrie Brandza” a Universității din București, zilnic, până la data 26 iulie 2023, în intervalul orar 8:00 – 20:00. Accesul se face pe baza legitimației de participant la concursul de admitere.
Universitatea din București va comunica în mod constant informații cu privire la admiterea din această sesiune pe website-ul dedicat admiterii, admitere.unibuc.ro. De asemenea, mai multe informații cu privire la procesul de admitere pot fi consultate pe website-urile și pe paginile de pe conturile de socializare ale celor 19 facultăți ale UB. 
